MELLÉKLET

A GAZDASÁGI ÉS PÉNZÜGYI BIZOTTSÁG ALAPSZABÁLYA

1. cikk

A Gazdasági és Pénzügyi Bizottság látja el az Európai Közösséget létrehozó Szerződés 109c. cikkének (2) és (4) bekezdésében leírt feladatokat.

2. cikk

A Gazdasági és Pénzügyi Bizottság, többek között:

- konzultációs céllal megkereshető azon döntéshozatali eljárásokban, amelyek a gazdasági és monetáris unió harmadik szakaszának árfolyam-mechanizmusára vonatkoznak (ERM II),

- a Szerződés 151. cikkének sérelme nélkül előkészíti a Tanács vizsgálatait az euró árfolyamának alakulásával kapcsolatban,

- biztosítja azon kereteket, amelyek között a Tanács és az Európai Központi Bank (EKB) párbeszédét elő lehet készíteni és minisztériumi, nemzeti központ banki, bizottsági és EKB vezető tisztségviselői szinten le lehet folytatni.

3. cikk

A bizottság tagjai és póttagjai feladataik végzése során a Közösség általános érdekeinek szem előtt tartásával járnak el.

4. cikk

A bizottság egyszerű többséggel fogadja el a véleményeket, beszámolókat és közleményeket, amennyiben azok szavazást igényelnek. A bizottság minden egyes tagja egy szavazattal rendelkezik. Mindazonáltal, ha olyan kérdésekben kell tanácsot adni vagy véleményt nyilvánítani, amelyben később Tanácsi határozathozatalra kerülhet sor, a nemzeti központi bankok tagjai és a Bizottság képviselői teljes tanácskozási jogkörrel vehetnek részt a vitákban, de szavazati joggal nem rendelkeznek. A bizottság beszámol a vita során kifejtett kisebbségi vagy eltérő véleményekről is.

5. cikk

A bizottság tagjai közül egyszerű többséggel két évre választja meg elnökét. A kétéves időszak megújítható. Az elnököt azon tagok közül választják meg, akik saját országuk közigazgatásának magas beosztású tisztviselői. Az elnök szavazati jogát helyettesére ruházza át.

6. cikk

Akadályoztatása esetén feladatainak ellátásában az elnököt a bizottság alelnöke helyettesíti, akit azonos szabályok szerint választanak meg.

7. cikk

Amennyiben a bizottság másként nem határoz, a póttagok részt vehetnek a bizottság ülésein. Szavazati joggal nem rendelkeznek. A bizottság ellenkező döntése hiányában a vitákban nem vesznek részt.

Az a bizottsági tag, aki nem tud részt venni a bizottság ülésén, funkcióit átruházhatja a póttagok egyikére. Az átruházás történhet a bizottság egy másik tagjára is. Erről az elnököt és a titkárt az ülést megelőzően írásban értesíteni kell. Kivételes körülmények között az elnök elfogadhatja a helyettesítés egyéb módját is.

8. cikk

A bizottság póttagjait, illetve albizottságokat vagy munkacsoportokat bízhat meg egyes kérdések tanulmányozásával. Ezekben az esetekben az elnöki feladatokat a bizottság által kijelölt bizottsági tag vagy póttag látja el. A bizottság tagjai, a póttagjai, albizottságai vagy munkacsoportjai szakértőket is segítségül hívhatnak.

9. cikk

A bizottságot az elnök hívja össze saját kezdeményezésére illetve a Tanács, a Bizottság vagy legalább két bizottsági tag kérésére.

10. cikk

A bizottságot az elnök képviseli; a bizottság felhatalmazhatja az elnököt, hogy a bizottsági megbeszélésekről tájékoztatást adjon, és szóban magyarázatot fűzzön a bizottság által kidolgozott véleményekhez és közleményekhez. A bizottság elnökének feladata a kapcsolattartás a bizottság és az Európai Parlament között.

11. cikk

A bizottság tevékenysége nem nyilvános. Ugyanezen szabály vonatkozik a póttagok, az albizottságok és a munkacsoportok tevékenységére is.

12. cikk

A bizottság munkáját a titkár irányítása alatt álló titkárság segíti. A titkárról és a titkárság személyi feltételeiről a Bizottság gondoskodik. A titkárt a bizottsággal történő egyeztetést követően a Bizottság nevezi ki. A titkár és a titkárság a bizottság instrukciói alapján látja el a bizottság által megszabott feladatokat.

A bizottság kiadásait a Bizottság költségvetési előirányzatai tartalmazzák.

13. cikk

A bizottság ügyrendjét maga állapítja meg.

--------------------------------------------------